近詩殊少閒行綠陰下喜成雜言以自勉繼此當日課云
作者：張鎡
朝代：宋

paragraphs: 去冬詩絕稀，作意待好春。
春至病始甦，强賦情少真。
梅花到海棠，不過數十首。
其間豈無興，有筆慵開口。
每逢風日美，心醉人不知。
林間行若狂，藉草或移時。
芳花倏掃蹤，轉作滿園葉。
油然翠欲流，剪若陰初疊。
老夫愛深處，穿樹開生路。
香不是風香，吹來復吹去。
扶筇仰面看，青子枝間團。
引客任摘嘗，庸詎疑整冠。
閒來坐根石，遠望渾無隙。
大似天女機，重重綠蘿織。
黄蜂恐我嗔，擬住退逡巡。
向夏吟更懶，却防蜂笑人。
從今當健走，古囊勤抖擻。
莫作蒼蠅鳴，常如獅子吼。